หุ้นไทยสัปดาห์หน้ามีโอกาสฟื้นตัว
แนวโน้มดัชนีหุ้นไทยสัปดาห์หน้า ยังมีโอกาสฟื้นตัวต่อ จากมาตรการแก้ปัญหาหนี้ยุโรปคาดว่า ดัชนีแนวรับที่ 960 และ 934 จุด
29 ต.ค. 2554

แนวโน้มดัชนีหุ้นไทยสัปดาห์หน้า ยังมีโอกาสฟื้นตัวต่อ จากมาตรการแก้ปัญหาหนี้ยุโรปคาดว่า ดัชนีแนวรับที่ 960 และ 934 จุด 
บริษัทหลักทรัพย์กสิกรไทย และ ศูนย์วิจัยกสิกรไทย สรุปภาวะตลาดทุนรอบสัปดาห์ที่ผ่านมา (24-28 ต.ค.) ดัชนี SET ปิดบวก จากแรงหนุนการซื้อสุทธิของต่างชาติ แม้มีความกังวลต่อสถานการณ์อุทกภัยในกรุงเทพฯ
โดยดัชนีปิดที่ระดับ 973.18 จุด เพิ่มขึ้น 6.20% จากสัปดาห์ก่อน ด้านมูลค่าการซื้อขายเฉลี่ยต่อวันเพิ่มขึ้น 30.60% จากสัปดาห์ก่อน มาอยู่ที่ 27,786.94 ล้านบาท โดยนักลงทุนต่างชาติ นักลงทุนสถาบัน และบัญชีบริษัทหลักทรัพย์ซื้อสุทธิ ขณะที่ นักลงทุนรายย่อยขายสุทธิ ส่วนตลาดหลักทรัพย์ MAI ปิดที่ 242.79 จุด เพิ่มขึ้น 2.98% จากสัปดาห์ก่อน          ดัชนีเปิดปรับขึ้นในวันอังคาร จากแรงซื้อของนักลงทุนต่างชาติที่มีมุมมองเชิงบวกต่อการแก้ปัญหาหนี้ยุโรป จากนั้น ดัชนีปรับลงในวันพุธ จากการชะลอการลงทุนก่อนการประชุมสุดยอดผู้นำยุโรป อย่างไรก็ดี ดัชนี SET ปิดบวกขึ้นปลายสัปดาห์ ตามตลาดต่างประเทศ หลังการแก้ปัญหาหนี้ยุโรปมีความคืบหน้า แม้ว่าจะมีแรงขายหุ้นทำกำไรท่ามกลางความกังวลต่อสถานการณ์น้ำท่วมที่ขยายสู่กรุงเทพฯ ก็ตาม         สำหรับแนวโน้มสัปดาห์ระหว่างวันที่ 31 ต.ค. – 4 พ.ย. 2554 บริษัทหลักทรัพย์กสิกรไทย จำกัด และบริษัท ศูนย์วิจัยกสิกรไทย จำกัด มองว่า ดัชนียังมีโอกาสฟื้นตัวต่อ จากมาตรการแก้ปัญหาหนี้ยุโรปที่อาจส่งผลบวกต่อการซื้อสุทธิของนักลงทุนต่างชาติ อย่างไรก็ดี คงต้องติดตามสถานการณ์น้ำท่วมที่ขยายสู่กรุงเทพฯ นอกจากนี้ คงต้องจับตาการประชุม FOMC, ECB และ G-20 การรายงานตัวเลขเศรษฐกิจสหรัฐฯ โดยเฉพาะตลาดแรงงาน รวมถึงการรายงานเครื่องชี้เศรษฐกิจรายเดือนและเงินเฟ้อของไทย ทั้งนี้ บริษัทหลักทรัพย์กสิกรไทย จำกัด คาดว่า ดัชนีจะมีแนวรับที่ 960 และ 934 จุด ขณะที่แนวต้านคาดว่าจะอยู่ที่ 992 และ 1,008 จุด ตามลำดับ